เอเอ็มซีแห่งชาติ บทบาทใหม่ บสท.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

...ชีวรัตน์ กิจนภาธนพงศ์
บรรษัทบริหารสินทรัพย์ไทย (บสท.) เกิดขึ้นมาเพื่อเป็นกลไกหลักในการสะสางซากหนี้จาก วิกฤตเศรษฐกิจปี 2540 
ภารกิจ บสท.ถูกขีดให้รับโอนหนี้เสียจากสถาบันการเงิน 7.7 แสนล้านบาท และแก้ปัญหาให้จบภายใน 10 ปี ซึ่งจะสิ้นสุดวันที่ 8 มิ.ย. 2554 
ในมุมมอง สาธิต รังคสิริ ผู้อำนวยการสำนักงานเศรษฐกิจการคลัง(สศค.) ในฐานะประธานคณะกรรมการบริหาร บสท. กล่าวว่า สนับสนุนแนวความคิดการจัดตั้ง “เอเอ็มซีแห่งชาติ” หรือ National AMC หรือ Centralized AMC เป็นแนวคิดหนึ่งที่จะรองรับการแก้ปัญหาเอ็นพีแอลของระบบสถาบันการเงินในระยะยาวหลังจาก บสท.มีการยุติบทบาทไป
เอเอ็มซีแห่งชาติ อาจจะมีได้หลายรูปแบบ ไม่ว่าจะเป็นลักษณะของการตั้งเป็น “โฮลดิ้ง คอมปะนี” เพื่อเข้าถือหุ้นในเอเอ็มซีของรัฐ ทั้งสองแห่ง คือ บริษัทบริหารสินทรัพย์กรุงเทพพาณิชย์ (บสก.) และบริษัทบริหารสินทรัพย์ (บบส.) สุขุมวิท พร้อมมีภารกิจในการกำหนดนโยบายและกำกับดูแทนกระทรวงการคลัง เนื่องจากกองทุนเพื่อการฟื้นฟูและพัฒนาระบบสถาบันการเงินของธนาคารแห่งประเทศไทย จะหมดภารกิจในการทำธุรกรรมในปี 2556 
หรืออาจจะเป็น เอเอ็มซี ในรูปแบบของการบริหารจัดการหนี้เสียโดยรวม (Centralized) โดยวิธีหลังนี้อาจต้องพิจารณาถึงการบันทึกบัญชีในการซื้อทรัพย์สินและหนี้สินทั้งหมดของเอเอ็มซีทั้งสองแห่ง ว่าจะกระทบต่อเงินลงทุนและการค้ำประกันของรัฐหรือไม่ 
“รายละเอียดในเรื่อง เอเอ็มซี แห่งชาตินี้ ยังคงต้องศึกษาอีกระยะหนึ่ง ว่าวิธีการใดจะเป็นประโยชน์ต่อระบบเศรษฐกิจมากกว่ากัน” สาธิต ระบุ
ส่วนแนวทางในการระบายสินทรัพย์ของ บสท.นั้น ประธาน บสท.บอกว่า ได้เปิดให้ลูกหนี้ที่มีศักยภาพของ บสท.พยายามชำระหนี้เพื่อปิดบัญชีกับ บสท. ก่อนที่ บสท.จะปิดดำเนินกิจการในวันที่ 8 มิ.ย. 2554 
เนื่องจากการปิดบัญชีกับ บสท. ลูกหนี้จะได้รับ สิทธิประโยชน์ทางภาษีหลายอย่าง เช่น ส่วนลดเงินต้นและดอกเบี้ยจะได้รับยกเว้นภาษีอากรตามกฎหมาย รวมทั้งประสานงานกับธนาคารพาณิชย์ให้ลูกหนี้ที่ต้องการรีไฟแนนซ์ เป็นต้น 
ลูกหนี้ที่ยังไม่ได้เข้ามาปรับโครงสร้างหนี้ ไม่ว่าจะอยู่ในกระบวนการทางศาลหรือกรมบังคับคดี ขอให้เข้ามาติดต่อ บสท. เพราะ บสท.พร้อมจะเจรจาปรับโครงสร้างกับลูกหนี้เสมอ
ทั้งนี้ ภายใต้มาตรการนี้ บสท.ได้ช่วยเหลือลูกหนี้หลายรายสามารถขอสินเชื่อใหม่จากระบบธนาคารพาณิชย์ และชำระหนี้ปิดบัญชีปรับโครงสร้างหนี้กับ บสท. ก่อนกำหนด คิดเป็นมูลค่ามากกว่า 5,000 ล้านบาท
“ผมภูมิใจตั้งแต่วันแรกที่ผมได้รับความไว้วางใจให้ดำรงตำแหน่งประธานกรรมการบริหาร บสท. เมื่อปลายเดือน ธ.ค. 2552 เนื่องจาก บสท.เป็นหน่วยงานของรัฐที่ตั้งขึ้นมาโดยมีเจตนาให้เป็นกลไกหนึ่งในการสร้างเสถียรภาพที่หายไปของระบบสถาบันการเงินโดยรวมของประเทศ เนื่องจากผลกระทบจากวิกฤตทางการเงินในภูมิภาคเอเชีย เมื่อปี 2540” สาธิต กล่าว
โดย ณ วันที่ 3 ก.ย. 2553 บสท. รับชำระหนี้เป็นเงินสดรวม 158,412 ล้านบาท และมีลูกหนี้ชำระหนี้เสร็จสิ้นและปิดบัญชีกับ บสท.รวม 4,196 ราย คิดเป็น 56% ของจำนวนรายลูกหนี้ที่ยุติโดยการปรับโครงสร้างหนี้จำนวน 7,425 ราย 
สามารถขายทรัพย์สินรอการขาย (เอ็นพีเอ) ได้รวมทั้งสิ้น 67,570 ล้านบาท และสามารถไถ่ถอนตั๋วสัญญาใช้เงินเพื่อลดภาระการค้ำประกันของกองทุนเพื่อการฟื้นฟูฯ ซึ่งเป็นการลดภาระหนี้สาธารณะของประเทศรวมทั้งสิ้น 174,012 ล้านบาท หรือคิดเป็น 70.50% ของตั๋วสัญญาใช้เงินที่ บสท.ออกให้สถาบันผู้โอนเพื่อชำระราคาของสินทรัพย์ด้อยคุณภาพที่รับโอนมาทั้งหมด
คงต้องลุ้นกันว่า หลังจาก บสท.จะสามารถเร่งระบายทรัพย์ก่อนที่จะปิดบัญชีตามกฎหมายได้ตามเป้าหมายหรือไม่